על התרומה המקצועית של ליאו מסי לברצלונה אין עוררין, אבל יחד עם זאת, כולם יודעים כי לכוכב הארגנטינאי יש לא מעט כוח מחוץ למגרש. לא פעם השפיע הפרעוש על דמותם של שחקני רכש שהגיעו, או לא הגיעו לקאמפ נואו, ועל פי דיווח הבוקר (שלישי) בספרד, למספר 10 יש שם חדש אותו ירצה לראות לובש את מדיה של אלופת ספרד.
מדובר בחברו לנבחרת ארגנטינה, החלוץ כריסטיאן פאבון שמשחק במדי בוקה ג’וניורס. על פי דיווח בתוכנית רדיו קטאלונית, מסי מעריך מאוד את היכולת המקצועית של פאבון וכבר בנובמבר 2017 העיר את תשומת ליבו של הצוות המקצועי בקטאלוניה בנוגע לשחקן בן ה-22, שהרשים אותו במהלך משחק ידידות של ארגנטינה מול רוסיה.
“הוא שחקן טוב מאוד, הוא יודע לנצל את השטחים שניתנים לו, הוא מהיר והוא שונה מאוד ממה שיש לנו בקבוצה”, אמר מסי על בן ארצו. כמובן שבבלאוגראנה לוקחים ברצינות רבה כל המלצה שמגיעה מכיוונו של הכוכב הגדול וע פי הפרסומים, ראשי המועדון כבר פנו לבוקה במטרה להביא את החלוץ לספרד.
בנושא אחר, הקטאלונים יחלו בהכנות לעונת 2018/19 ביום שני ה-16 ביולי. השחקנים המשתתפים בגביע העולם יחברו בהדרגה לאימונים, כאשר כל שחקן בסגל יעבור סדרה של מבדקים פיזיים ורפואיים. ב-24 ליולי בארסה תצא למחנה אימונים של 12 ימים בארה”ב בו בין היתר תפגוש למשחקי הכנה את טוטנהאם (28 ביולי, לוס אנג’לס), רומא (31 ביולי, דאלאס) ומילאן (4 באוגוסט, סנטה קלרה).